# Mediterrani Futbol Club

El Mediterrani Futbol Club (originalment, Mediterráneo Football Club) va ser un club de futbol de Palma (Mallorca, Illes Balears), fundat l'any 1923 i desaparegut l'any 1940. Va ser un dels equips més representatius de la ciutat durant els anys 20 i 30.

## Història

A principis de juny de 1923, el diari La Almudaina es feia ressò de la fundació del Mediterráneo FB (sic). Tenia la seva seu social al Cafè Can Gil, a la plaça de Santa Eulàlia de Palma. El primer partit del qual tenim constància el va disputar el 15 d'agost del mateix any, contra el Palma (3-1). Duia samarreta de color blau cobalt clar i calçons negres, colors que mantindria al llarg de la seva existència.
Durant els seus primers anys el club va competir a la Segona categoria del Campionat de Mallorca, llavors el nivell més baix de la competició territorial. Va obtenir inicialment bons resultats, però sense assolir l'ascens a Primera categoria. A principis dels anys 30 el club va entrar en crisi per motius desconeguts, va deixar de competir oficialment i roman pràcticament inactiu.
A mitjans de 1933 el club revifa, torna a federar-se i comença la seva etapa més brillant. Així, la temporada 1933-34 milita simultàniament a Segona i Tercera categoria del campionat mallorquí, assolint el títol en sengles competicions, i aconsegueix ascendir a Primera categoria. Allà hi va romandre dues temporades, entre 1934 i 1936, i va optar a convertir-se en el tercer club de la ciutat, només per darrere dels dos grans (CD Mallorca i Balears FC) i en pugna amb l'Athletic FC pel tercer lloc. No obstant això, l'equip va perdre la categoria a les acaballes de la temporada 1935-36.
L'esclat de la Guerra Civil dificulta la seva supervivència, i fins i tot durant la temporada 1937-38 canvia el seu nom pel de Camisas Azules. A finals de la temporada 1939-40 hom va decidir la dissolució de l'entitat i les seves forces vives varen integrar-se dins el Balears FC.

## Terreny de joc

Durant moltes temporades jugava de prestat a camps d'altres clubs o a terrenys d'ínfim nivell. Amb la refeta del club a partir de 1933 va tenir un camp estable a la carretera del Cementeri i l'any 1935, ja a Primera categoria de la competició insular, va inaugurar un nou camp a la barriada palmesana de Son Fortesa.

## Estadístiques
### Temporades

* Primera Categoria del Campionat de Mallorca (2): 1934-35 i 1935-36
* Segona Categoria del Campionat de Mallorca (8): 1924 a 1928, 1933-34, 1936 a 1938 i 1939-40
* Tercera Categoria del Campionat de Mallorca (5) : 1928 a 1931, 1933-34 i 1938-39

### Campionat de Mallorca

| 1924-25: 2a Categoria (Gr. Sud, 3r) 1925-26: 2a Categoria (1r) (*) 1926-27: 2a Categoria (Gr. A, 3r) 1927-28: 2a Categoria (Gr. B, 2n) (**) | 1928-29: 3a Categoria (2n) 1929-30: 3a Categoria 1930-31: 3a Categoria 1931-32: no participa | 1932-33: no participa 1933-34: 2a Categoria (1r) i 3a categoria (1r) 1934-35: 1a Categoria (4t) 1935-36: 1a Categoria (5è) | 1936-37: 2a Categoria 1937-38: 2a Categoria (2n) (***) 1938-39: 3a Categoria (1r) 1939-40: 2a Categoria (Gr. A, 3r) |
- Campionat de lliga
- Ascens
- Descens
(*) Campió de categoria, però no va ascendir
(**) Campionat escindit de la Federació Balear
(***) Amb el nom de Camisas Azules

## Palmarès

* Campionat de Mallorca de Segona Categoria (2): 1926, 1934
* Subcampionat de Mallorca de Segona Categoria (1): 1938
* Campionat de Mallorca de Tercera Categoria (2): 1934, 1939
* Subcampionat de Mallorca de Tercera Categoria (1): 1929

## Referències

* ↑ La Almudaina, 7 de juny de 1923
* ↑ La Almudaina, 16 d'agost de 1923
* ↑ García Gargallo, 2018, p. 116.
* ↑ García Gargallo, 2018, p. 234.
* ↑ García Gargallo, 2018, p. 284.
* ↑ García Gargallo, 2018, p. 323.
* ↑ García Gargallo, 2020, p. 175.

## Bibliografia

* García Gargallo, Manuel. Campeonatos Regionales de Baleares. Orígenes y desarrollo (1900-1940). Madrid: CIHEFE, 2018. ISBN 978-84-948698-6-0.
* García Gargallo, Manuel. L'Atlètic Balears (1920-1942): Els primers anys d'una entitat centenària. Palma: Documenta Balear, 2020. ISBN 978-84-18441-08-0.